b"\n_START_ARTICLE_\nErlas\n_START_SECTION_\nEtimologija\n_START_PARAGRAPH_\n\xc5\xbdodis angl. earl kilo i\xc5\xa1 vid. angl. erl, o \xc5\xa1is\xc2\xa0\xe2\x80\x93 i\xc5\xa1 s. angl. eorl. Eorl anglosaks\xc5\xb3 visuomen\xc4\x97je rei\xc5\xa1k\xc4\x97 'karys; kilmingasis', paprastai\xc2\xa0\xe2\x80\x93 'vadas'. V\xc4\x97liau \xc5\xa1is titulas \xc4\x97m\xc4\x97 reik\xc5\xa1ti vad\xc4\x85, kur\xc4\xaf karalius \xc4\xafgaliojo valdyti tam tikr\xc4\x85 teritorij\xc4\x85. Iki \xc5\xa1iol neai\xc5\xa1ku, ar eorl yra susij\xc4\x99s su anglosaks\xc5\xb3 terminu ealdorman 'vyresnysis; seni\xc5\xabnas', rei\xc5\xa1kusiu vald\xc5\xbei\xc4\x85 turint\xc4\xaf \xc5\xbemog\xc5\xb3. \xc5\xa0is \xc5\xbeodis \xc5\xa1iuolaikin\xc4\x97je angl\xc5\xb3 kalboje ra\xc5\xa1omas alderman ir rei\xc5\xa1kia patar\xc4\x97j\xc4\x85 ar atstov\xc4\x85 vietiniame vald\xc5\xbeios organe ar vietin\xc4\x97je ba\xc5\xbeny\xc4\x8dios taryboje.\n_START_SECTION_\nAnkstyvieji erlai (hercogo lygio)\n_START_PARAGRAPH_\nAnglosaks\xc5\xb3 Anglijoje erlai vald\xc4\x97 savo srit\xc4\xaf ir tur\xc4\x97jo teis\xc4\x99 teisti provincijos teismuose, nes tam tur\xc4\x97jo karaliaus deleguot\xc4\x85 vald\xc5\xbei\xc4\x85. Jie rinkdavo baudas ir mokes\xc4\x8dius, o u\xc5\xbe tai gaudavo tre\xc4\x8ddal\xc4\xaf surinkt\xc5\xb3 pinig\xc5\xb3 (angli\xc5\xa1kai tai vadino third penny 'tre\xc4\x8dias pensas'). Karo metu jie vadovavo karaliaus kariuomenei. Kai kurie \xc5\xa1irai (angl. shires) b\xc5\xabdavo sujungti \xc4\xaf erlijas (angl. earldom), kurioms ir vadovavo erlai ar ealdorman'ai. Karaliaus Edvardo III I\xc5\xa1pa\xc5\xbein\xc4\x97jo (kitaip Eadweard III; gyv. 1004\xe2\x80\x931066\xc2\xa0m.) laikais egzistavo erlijos Veseksas (Wessex), Mersija (Mercia), Ryt\xc5\xb3 Anglija (East Anglia) ir Nortumbrija (Northumbria)\xc2\xa0\xe2\x80\x93 visos jos buvo ankstesn\xc4\x97s nepriklausomos karalyst\xc4\x97s ir buvo \xc5\xbeymiai didesn\xc4\x97s u\xc5\xbe bet kur\xc4\xaf \xc5\xa1ir\xc4\x85. \xc5\xa0iuo po\xc5\xbei\xc5\xabriu erlai buvo pana\xc5\xa1\xc5\xabs \xc4\xaf Skandinavijos jarlus. Tuo metu erlai buvo karaliaus skiriami valdytojai.\n_START_SECTION_\nV\xc4\x97lyvieji erlai (grafo lygio)\n_START_PARAGRAPH_\nMirus Edvardui Nuod\xc4\x97mklausiui Anglij\xc4\x85 u\xc5\xbekariav\xc4\x99s Normandijos hercogas Viljamas, tap\xc4\x99s Anglijos karaliumi Vilhelmu I U\xc5\xbekariautoju, pertvark\xc4\x97 Anglijos administravimo sistem\xc4\x85. \xc5\xa0irai tapo did\xc5\xbeiausiais Anglijos padaliniais, o erlijos (earldoms) buvo panaikintos._NEWLINE_Normanai suk\xc5\xabr\xc4\x97 naujus erl\xc5\xb3 titulus, pavyzd\xc5\xbeiui, Hereford\xc5\xa1iro erlas (Earl of Herefordshire), \xc5\xa0rop\xc5\xa1iro erlas (Earl of Shropshire), \xc4\x8ce\xc5\xa1iro erlas (Earl of Cheshire), bet \xc5\xa1ie erlai jau vald\xc4\x97 atskirus \xc5\xa1irus. \xc5\xa0irai tapo grafyst\xc4\x97mis (angl. counties). Erlai neberinko mokes\xc4\x8di\xc5\xb3, nebeteis\xc4\x97 kra\xc5\xa1to teismuose, o ir pa\xc4\x8diu nauj\xc5\xb3j\xc5\xb3 erl\xc5\xb3 buvo ma\xc5\xbeai._NEWLINE_Karalius Steponas (Stephen of Blois, gyv. 1096\xe2\x80\x931154, vald\xc4\x99s 1135\xe2\x80\x931154) padidino erl\xc5\xb3 skai\xc4\x8di\xc5\xb3, nes titulus suteik\xc4\x97 savo s\xc4\x85jungininkams u\xc5\xbe dalyvavim\xc4\x85 kare su jo pussesere imperatoriene Matilda (Empress Matilda, gyv. 1102\xe2\x80\x931167; kuri buvo ankstesnio Anglijos karaliaus Henriko I (Henry I) dukra ir \xc5\xa0v. Romos Imperijos imperatoriaus Henriko V \xc5\xbemona). Jis kai kuriems erlams teis\xc4\x99 naudotis karaliui priklausan\xc4\x8diomis \xc5\xa1iruose esan\xc4\x8diomis pilimis ar pri\xc5\xbei\xc5\xabr\xc4\x97ti \xc5\xa1ir\xc5\xb3 \xc5\xa1erifus. Netrukus kiti erlai tokias teises pasi\xc4\x97m\xc4\x97 patys. Baigiantis karaliaus Stepono valdymui kai kurie erlai jau tur\xc4\x97jo savo dvarus ir net kaldino savo monetas, nors to karalius neleido._NEWLINE_Po Stepono vald\xc4\x99s karalius Henrikas II (Henry II) suma\xc5\xbeino erl\xc5\xb3 galias. Ji atsi\xc4\x97m\xc4\x97 i\xc5\xa1 j\xc5\xb3 karaliaus pilis ir net nugriov\xc4\x97 kai kurias erl\xc5\xb3 pasistatytas pilis. Jis nesuteik\xc4\x97 n\xc4\x97 vieno naujo erlo titulo, nek\xc5\xabr\xc4\x97 joki\xc5\xb3 erlij\xc5\xb3. Visi erlai tur\xc4\x97jo paklusti karaliaus vald\xc5\xbeiai._NEWLINE_Anglijos karaliai jaut\xc4\x97, kad pavojinga duoti jau ir taip galingai aristokratijai papildom\xc5\xb3 gali\xc5\xb3, tod\xc4\x97l palaipsniui valdymo funkcijas perdav\xc4\x97 \xc5\xa1erifams. Ta\xc4\x8diau pakra\xc5\xa1tini\xc5\xb3 sri\xc4\x8di\xc5\xb3 (pvz., \xc5\xa0kot\xc5\xb3 ir Velsie\xc4\x8di\xc5\xb3 mark\xc5\xb3 ir Kornvalio) erlai dar ilgai tur\xc4\x97jo vicekaraliaus galias (palyginkite su markgrafo pad\xc4\x97timi)._NEWLINE_XIII a. erl\xc5\xb3 vieta socialin\xc4\x97je hierarchijoje buvo i\xc5\xa1syk po karaliumi ir princais, bet jie neb\xc5\xabtinai buvo galingesni ar turtingesni u\xc5\xbe kitus kilminguosius. Erlu tapdavo paveld\xc4\x97dami \xc5\xa1\xc4\xaf titul\xc4\x85 ar vesdami erlo titulo paveld\xc4\x97toj\xc4\x85, ta\xc4\x8diau ir \xc4\x8dia karalius i\xc5\xa1laik\xc4\x97 teis\xc4\x99 neperduoti erlo titulo tokiam paveld\xc4\x97tojui. XIV a. erlo titulo suteikimas vykdavo specialioje vie\xc5\xa1oje ceremonijoje, kur karalius asmeni\xc5\xa1kai apjuosdavo nauj\xc4\x85j\xc4\xaf erl\xc4\x85 kalavijo dir\xc5\xbeu, tuo pabr\xc4\x97\xc5\xbedamas, kad erlas savo vald\xc5\xbei\xc4\x85 gauna i\xc5\xa1 karaliaus. Erlai buvo \xc4\xaftakingi ir buvo laikomi esantys karaliaus gal\xc5\xb3 r\xc4\x97m\xc4\x97jais. \xc5\xa0i\xc4\x85 savo gali\xc4\x85 jie pirm\xc4\x85kart parod\xc4\x97 1327\xc2\xa0m., kai nu\xc5\xa1alino karali\xc5\xb3 Eduard\xc4\x85 II (Edward II). Nuvert\xc4\x97 jie ir daugiau karali\xc5\xb3. Erl\xc5\xb3 skai\xc4\x8dius nesikeit\xc4\x97 iki 1337\xc2\xa0m., kai Eduardas III paskelb\xc4\x97 \xc4\xafsteigi\xc4\x85s \xc5\xa1e\xc5\xa1is naujus erlo titulus._NEWLINE_Ry\xc5\xa1iai tarp erl\xc5\xb3 ir \xc5\xa1ir\xc5\xb3 i\xc5\xa1liko gana ilgai ir po to, kai vald\xc5\xbei\xc4\x85 per\xc4\x97m\xc4\x97 \xc5\xa1ir\xc5\xb3 \xc5\xa1erifai. Erlai dar gaudavo \xe2\x80\x9etre\xc4\x8di\xc4\x85j\xc4\xaf pens\xc4\x85\xe2\x80\x9c, tre\xc4\x8ddal\xc4\xaf pajam\xc5\xb3, gaunam\xc5\xb3 per \xc5\xa1iro teismus, nors v\xc4\x97liau tos pajamos tapo apibr\xc4\x97\xc5\xbeta, nekintan\xc4\x8dia suma. Taip kiekvienas erlas buvo susij\xc4\x99s su tam tikru \xc5\xa1iru. Labai da\xc5\xbenai sukuriant nauj\xc4\x85 erlo titul\xc4\x85, jis buvo susiejamas su grafyste, kur naujasis erlas ir taip tur\xc4\x97jo didel\xc4\x99 \xc4\xaftak\xc4\x85 ir did\xc5\xbeium\xc4\x85 savo \xc5\xbeemi\xc5\xb3. Titulo pavadinimas gal\xc4\x97jo b\xc5\xabti susij\xc4\x99s tiek su \xc5\xa1iro pavadinimu, tiek su pagrindiniu \xc5\xa1iro miestu, tiek su kit\xc4\x85 \xc5\xbeinoma \xc5\xa1iro vieta._NEWLINE_Kartais erlus vadino j\xc5\xb3 \xc5\xa1eimos pavarde: pvz., erlas Warenne (earl Warrene). \xc5\xa0is variantas galb\xc5\xabt atsirado tod\xc4\x97l, kad \xc5\xa1i\xc5\xb3 erl\xc5\xb3 oficiali grafyst\xc4\x97 buvo Saris (Surrey), ta\xc4\x8diau erlai toje grafyst\xc4\x97je beveik netur\xc4\x97jo jokio turto. Pana\xc5\xa1iai Oksfordo erl\xc5\xb3 (earls of Oxford) \xc5\xbeem\xc4\x97s buvo Esekso grafyst\xc4\x97je\xc2\xa0\xe2\x80\x93 jie gavo Oksfordo erl\xc5\xb3 titul\xc4\x85, nes Eseksas ir artimiausios grafyst\xc4\x97s jau tur\xc4\x97jo savus erlus._NEWLINE_Po kurio laiko ry\xc5\xa1ys tarp erlo ir \xc5\xa1iro i\xc5\xa1nyko, tod\xc4\x97l \xc5\xa1iais laikais nema\xc5\xbeai erl\xc5\xb3 titul\xc5\xb3 pavadinti miest\xc5\xb3, kaln\xc5\xb3 pavadinimais ar tiesiog pavard\xc4\x97mis. Kai kas mano, kad erl\xc5\xb3 titulai, pavadinti grafyst\xc4\x97s ar grafyst\xc4\x97s miesto pavadinimu yra labiau presti\xc5\xbeiniai.\n_START_SECTION_\n\xc5\xa0kotijos erl\xc5\xb3 istorija\n_START_PARAGRAPH_\n\xc5\xa0kotijos erlai atsirado v\xc4\x97liau negu Anglijos, derinant \xc5\xa0kotijos didik\xc5\xb3 titul\xc5\xb3 sistem\xc4\x85 su angli\xc5\xa1k\xc4\x85ja. Dalis erl\xc5\xb3 titul\xc5\xb3 atsirado pervadinant mormaer\xc5\xb3 titulus, kiti buvo sukurti v\xc4\x97liau, pagal analogijas. Mormaer\xc5\xb3 titulai atitiko ankstyvuosius anglosaks\xc5\xb3 erlus (hercogo ir Skandinavijos jarlo lygio)."